Mimi Coertse

Mimi Coertse (gebore 12 Junie 1932), is 'n Suid-Afrikaanse sopraan. Sy is welbekend vir haar vertolking van Afrikaanse kunsliedere.HAT Taal-en-feitegids, Pearson, Desember 2013, 

 Vroeër lewe 
Maria Sophia Coertse is op 12 Junie 1932 in Durban, Natal, gebore. Sy matrikuleer aan die Hoër Meisieskool Helpmekaar in Johannesburg. In 1949 begin sy haar stemopleiding in Suid-Afrika.H. Rosenthal en J. Warrack, Concise Oxford Dictionary of Opera (OUP, Londen 1974 druk). In Julie 1953 trou sy met die uitsaaier en komponis, Dawid Engela. Sy verruil Suid-Afrika in September 1953 vir Londen, reis later na Den Haag en uiteindelik na Wene. Sy begin haar opleiding met Maria Hittorff en Josef Witt in Januarie 1954.

 Operaloopbaan 
Coertse maak haar debuut in Januarie 1955 as die Eerste Blommemeisie in Richard Wagner se Parsifal by die Teatro San Carlo-teater in Napoli, Karl Böhm het begelei. Sy sing ook in Basle by die Teatro San Carlo. Op 17 Maart 1956 maak sy haar debuut by die Weense Staatsopera as die Koningin van die Nag in Die Towerfluit deur Mozart en bly aan by die Weense Staatsopera tot 1978. Haar Covent Garden-debuut was in 1956, in dieselfde rol.Rosenthal en Warrack, 1974 Sy het dié rol uiteindelik meer as 500 keer in vier tale (Duits, Engels, Frans en Italiaans) uitgevoer.

In die 1960’s tree sy dikwels ook in ander Europese operasentra op. In 1966 ken die Oostenrykse regering die titel Kämmersangerin aan haar toe.

 Later jare 
duimnael|Mimi Coertse in Wene, Oostenryk.
duimnael|Mimi Coertse op die voorblad van Die Huisgenoot, 10 Januarie 1958.
In 1973 keer sy terug na Suid-Afrika, waar sy gereeld vir die destydse streeksrade optree, terwyl sy tot in 1978 ook nog kontrakverpligtinge in Wene nakom. Sy 'n gereelde gas op Suid-Afrikaanse verhoë en ook 'n gereelde uitsaaier op radio en televisie.

In 1996 word sy deur Oostenryk se Bondsministerie vir Wetenskap en Kuns met die goue Österreichisches Ehrenkreuz (Oostenrykse Erekruis, eerste klas) vereer, die hoogste eerbewys wat ’n kunstenaar in dié land kan ontvang. In dieselfde jaar werk het sy die EP The Diva Divine saam met Nataniël uitgereik. In 1998 word ’n eredoktorsgraad van die Universiteit van Pretoria en in 2013 van Unisa aan haar toegeken.

Sy het haarself ook toegespits om jong Suid-Afrikaanse sangers uit te wys en op te lei. In 1998 stig Mimi Coertse en Neels Hansen die Black Tie Ensemble, 'n ontwikkelingsprojek wat jong, klassiek-opgeleide sangers die geleentheid bied om die gaping tussen hulle opleiding en 'n professionele optrede te oorbrug.

 Vererings en toekennings 
 1961: Medalje van Eer van Die Suid-Afrikaanse Akademie vir Wetenskap en Kuns.
 1966: Die prestige titel van "Kammersängerin" vanaf die Oostenrykse Regering.
 1985: Sy ontvang die Dekorasie vir "Meritorious Services" in Suid-Afrika ter erkenning van haar bydrae tot die Kuns.
 Augustus 1996: sy ontvang die hoogste eerbewys wat 'n kunstenaar van die Oostenrykse Regering kan ontvang: die "Oesterreichische Ehrenkreuz für Wissenschaft und Kunst".
 1998: Sy ontvang 'n D. Phil. van die Universiteit van Pretoria, Suid-Afrika.
 2002: Sy ontvang die goue "Rathausmann" vanaf die burgemeester van Wene, Dr. Michael Häupl.
 2002: 'n Ster, voorheen bekend as Sagittarius RA 18h 56 m 14,74's DZ25Vsu0W, is na haar genoem.
 2004: Sy behaal 'n 94ste plek in die SAUK3 se stemming om die 100 grootste Suid-Afrikane van alle tye te bepaal.
 2008: Die Mimi Coertse Museum van Afrikaans open by die Huis vir Afrikaanse Poësie (hAp) in Capital Park, Pretoria.
 2012: 1 Julie – 30 September: Spesiale uitstalling in die Staatsoperamuseum, Wene: Mimi Coertse, 'n Weense vrou uit Suid-Afrika.

 Repertoire 
Behalwe vir haar Afrikaanse kunsliedere het sy onder andere die volgende operas uitgevoer:

 Die Towerfluit (Wolfgang Amadeus Mozart) – Koningin van die Nag
 Il Seraglio (Wolfgang Amadeus Mozart) – Constance
 Ariadne auf Naxos (Richard Strauss) – Najade, later Zerbinetta
 Rigoletto (Giuseppe Verdi) – Gilda
 Les contes d'Hoffmann (Jacques Offenbach) – Olympia, Antonia, Giulietta, Stella
 Palestrina (Hans Pfitzner) – die engel
 Carmen (Georges Bizet) – Frasquita
 Martha (Friedrich von Flotow) – Martha
 Mignon (Ambroise Thomas) – Philine
 La traviata (Giuseppe Verdi) – Violetta
 An Irish Legend (Werner Egk) – vroulike hoofsanger
 Unverhofftes Begegnen (Joseph Haydn) – vroulike hoofsanger
 I Pagliacci (Ruggiero Leoncavallo) – Nedda
 Arabella (Richard Strauss) – Fiaker-Milli
 Bastien und Bastienne (Wolfgang Amadeus Mozart) – Bastienne
 The Merry Widow (Franz Lehár) – Hanna Glawari
 Lucia di Lammermoor (Gaetano Donizetti) – Lucia
 Die Fledermaus (Johann Strauss II) – Rosalinde
 L'heure espagnole (Maurice Ravel) – Concepcion
 Don Giovanni (Wolfgang Amadeus Mozart) – Donna Elvira
 La bohème (Giacomo Puccini) – Musetta
 Norma (Vincenzo Bellini) – Norma
 Così fan tutte (Wolfgang Amadeus Mozart) – Fiordiligi
 Falstaff (Giuseppe Verdi) – Mrs. Alice Ford
 Turandot (Giacomo Puccini) – Liu, 'n jong slavin
 Angelique (Jacques Ibert) – Angelique
 Don Giovanni (Wolfgang Amadeus Mozart) – Donna Anna
 Die schweigsame Frau (Richard Strauss) – Aminta, Tímida
 Die ägyptische Helena (Richard Strauss) – Aithra
 Daphne (Richard Strauss) – Daphne
 Don Carlos (Giuseppe Verdi) – Elisabeth von Valois

 Sien ook 
 Lys van bekende Suid-Afrikaners
 Suid-Afrikaanse musikante
 Afrikaanse musiek

 Verwysings 

 Literatuur 
 Helmuth Furch, 'Die Wiener Jahre von Kammersängerin Mimi Coertse,' ('Die Weense jare van kammersangeresse Mimi Coertse'), Bulletin of Museums- und Kulturverein Kaisersteinbruch No. 41, 20-56, Maart 1996: ook 'Mimi Coertse, die hochgeschätzte Konzert- und Liedsängerin' (Mimi Coertse, die hooggeskatte Konsert- en Liedjiesangeres), ibid. No. 52, 33-54, Desember 1998.
 Helmuth Furch, Eva Hilda Smolik en Elfriede Werthan, Kammersängerin Mimi Coertse, eine Wienerin aus Südafrika (Kammersangeres Mimi Coertse, 'die Weense vrou uit Suid-Afrika) (met voorwoord deur Marcel Prawy), (Wene 2002).
 Mimi Coertse, 'n Stem vir Suid-Afrika: My Storie soos Vertel aan Ian Raper. Litera Publikasies, 2007.
 Mimi Coertse's Rise to Fame. In: Lantern. Tydskrif vir Kennis en Kultuur. Jaargang 11, nr. 2, Desember 1961
 Johan van Rooyen, Mimi: 'n Feesbundel saamgestel deur Johan van Rooyen ter viering van Mimi Coertse se sewentigste verjaardag op 12 Junie 2002. Protea Boekhuis, Pretoria, 2002.

 Eksterne skakels 

 Youtube video – Mimi Coertse sing "Op my ou ramkietjie" deur Jan Bouws
 Youtube video (1) – Mimi Coertse sing "Heimwee"
 Youtube video (2) – Mimi Coertse sing 'Heimwee"

Kategorie:Suid-Afrikaanse operasangers
Kategorie:Geboortes in 1932
Kategorie:Lewende mense
Kategorie:Afrikaanse sangers
Kategorie:Afrikaners
Kategorie:Alumni van die Universiteit Pretoria